खेलगांव, दिल्ली/ दलित भोजपुरी काव्य परम्परा के सौ साल भइला पर अखिल भारतीय भोजपुरी लेखक संघ, दिल्ली के द्वारा दिंनाक 18/ 5/2014 के एगो विचार गोष्ठी के आयोजन भईल जेमे भोजपुरी दलित काव्य परम्परा के सौ साल पूरा भईला पर भोजपुरी के जानल मानल विद्वान लोग भाग लिहलस.
भोजपुरी के दलित कवि हीरा डोम के लिखल कविता अछूत के शिकायत जवना के प्रकाशन सितंबर 1914 में आचार्य महावीर प्रसाद द्विवेदी द्वारा संपादित सरस्वती पत्रिका में भइल रहे आज ओकरा प्रकाशन के सौ साल पूरा हो चुकल बा । एही अवसर पर दलित भोजपुरी काव्य परम्परा के सौ साल विषय पर विचार गोष्ठी के आयोजन अखिल भारतीय भोजपुरी लेखक संघ के तत्वाधान में नई दिल्ली में भइल जेकर अध्यक्षता सुप्रसिद्ध लेखक-कवि आ भोजपुरी अध्ययन केन्द्र, इग्नू के निदेशक प्रो. शत्रुघ्न कुमार जी कइनी । संगोष्ठी के शुरू करे से पहिले संजय ऋतुराज के स्व. माई के ईयाद में दो मिनट के मौन रखल गइल ।
एह संगोष्ठी में निम्नलिखित लोग आपन विचार व्यक्त कइल:-
श्री संतोष पटेल- साहित्यकार आ संपादक-भोजपुरी जिंदगी, डीफेन्डर
श्री नवलकिशोर सिंह निशांत- साहित्यकार आ शिक्षक
श्री संजय ऋतुराज- नाट्यकर्मी आ लेखक
श्री योगेश सिंह- नाट्यकर्मी
श्री धनंजय सिंह-संपादक-डिफेन्डर आ झेलम एक्सप्रेस
श्री राजेश कुमार माॅंझी- नाटककार आ जामिया मिल्लिया इस्लामिया के हिंदी अधिकारी
संगोष्ठी के संचालन श्री संतोष पटेल जी कइनी । उहाॅं के ई कहनी कि सरस्वती जइसन हिंदी के जानल-मानल पत्रिका में हीरा डोम के कविता अछूत के शिकायत के प्रकाशन भोजपुरी भाषा के ताकत के परिचायक बा । एह कविता में सामाजिक व्यवस्था के सजीव परंपरा के छाप बाटे आ एही गुण के चलते महावीर प्रसाद द्विवेदी जी एकर प्रकाशन सरस्वती में 1914 में कइनी । ई कविता दलित साहित्य के प्रमाणिक दस्तावेज बा ।
श्री योगेश सिंह एह बात पर आपन विचार व्यक्त कइनी कि स्त्री-विमर्श आ दलित विमर्श के चर्चा आज भारत के प्रत्येक भाषा में हो रहल बा । जे लोग ई कहेला कि दलित विमर्श के सूत्रपात मराठी भाषा से भइल उ सरासर गलत बा काहे से कि हीरा डोम के ई रचना के प्रकाशन एह बात के परिचायक बा । हीरा डोम के कविता के प्रभाव प्रेमचंद के रचना में आसानी से देखल जा सकले । प्रेमचंद के ठाकुर के कुआॅं हीरा डोम के अछूत के शिकायत में वर्णित कुआॅं से बिलकुल मेल खात बा । हीरा डोम आ प्रेमचंद मानवतावाद के पुजारी बा लोग ।
श्री संजय ऋतुराज अपना माई द्वारा हरदम गावे वाला गीत उड़ जइहें सुगनवा पिंजड़वा के तुड़ के.. के गाके अपना विचार के व्यक्त करे के शुरूआत कइनी । उहाॅं के ई कहनी कि माॅं के स्थान केहू ना ले सकेला । माॅं रोग-शोक के दूर भगावे वाली देवी के नाम हवे । उहाॅं के इहो कहनी कि भोजपुरी साहित्य आ दलित साहित्य के कवनो अंतर नइखे । आत्म शक्ति के कमी आ हीन भावना के वजह से कवनो व्यक्ति दोसर भाषा के प्रति आकर्षित होखेला आ इहे वजह भोजपुरी के विकास अवरूद्ध भइल बा । ऋतुराज जी के इहो विचार रहे कि तत्कालीन व्यवस्था के प्रति लिखल हीरा डोम के क्रांतिकारी कार्य कहल जा सकेला । हीरा डोम जइसन ना जाने केतना कवि भोजपुरी में होई लोग जेकरा रचना के आज लिपिबद्ध आ प्रकाशित करे के जरूरत बा जवना से भोजपुरी के दलित साहित्य में वृद्धि होखे ।
श्री नवलकिशोर सिंह निशांत आपन बात राखत ई कहनी कि भोजपुरी अपना आप में एगो दलित भाषा हवे । अगर भोजपुरी के उत्थान आ विकास होई त दलित के भी विकास आ उत्थान होई । उहाॅं के इहो कहनी कि हीरा डोम के अंदर एगो अजबे जज्बा रहे । उ बहुते निडर रहलें ,उनकर कविता एकर पर्याय बा । महावीर प्रसाद द्विवेदी जी धन्यवाद के पात्र बानी जे सरस्वती जइसन पत्रिका में हीरा डोम के कविता के प्रकाशित कइनी । ए कविता के सरस्वती में प्रकाशन एह बात के सिद्ध करत बा कि द्विवेदी जी दलित कल्याण के समर्थक रहनी ।
श्री धनंजय सिंह आपन विचार रखत ए बात पर प्रकाश डलनी कि विशुद्ध क्षत्रिय वर्ग से डोम जाति के संबंध होखेला । डोम जाति के लोग बाँस के हथियार से गला काटे के हुनर रखेला । इतिहास गवाह बा कि अमर सिंह राठौर के शादी में भी डाला-मउर के इस्तेमाल भइल रहे जवन एगो डोमे बनवले होई । उहाॅं के इहो कहनी कि अनेक वैवाहिक अवसर पर मांगलिक गीत औरत लोग द्वारा गावल जाला । एह सब के आज लिपिबद्ध करे के जरूरत बा । वाचिक परंपरा के संरक्षण के बात भी धनंजय जी कहनी ।
राजेश कुमार माॅंझी आपन बात राखत ई कहलें कि आज जरूरत ए बात के बावे कि हमनी के हीरा डोम के कविता अछूत के शिकायत के प्रासंगिकता के ठीक से समझी सन । आज एहु बात के मूल्यांकन होखे के चाहीं कि उ का कारण रहे जवना के चलते हीरा डोम अइसन प्रभावशाली कविता के रचना कइलन । एह कविता के रचना के पीछे हीरा डोम के ई उद्देश्य रहे कि दलित वर्ग के लोग अपना अधिकार के ठीक से समझे आ अधिकार के हनन होखला पर ओकरा प्रति आवाज उठावे । हीरा डोम के इहो सपना रहे कि दलित वर्ग संगठित रहे काहे से कि संगठन में शक्ति होला । ए कविता के पीछे हीरा डोम के इहो प्रयास रहे कि दलित वर्ग के लोग अंधकार से प्रकाश के ओर आवे आ स्वयं के शिक्षित करे ताकि कवनो बनिया या जमींदार कोरा कागज पर उनका लोग से अंगूठा के निशान ना लगवावे आ उनका लोग के शोषण न करे ।
संतोष पटेल आपन हीरा डोम के कविता पर एगो आलेख पढ़लें। जेमे बतवलें कि हीरा डोम के कविता जवन भोजपुरी भाषा में लिखाइल ओहिसन दलित विमर्श के कविता एकरा से पहिले कवनो भारतीय भाषा में नइखे लिखाइल इहाँ ले कि मराठी, गुजरती, तमिल, तेलगु, कन्नड़ भा बंगला भासा होखे भा कवनो अइसन भासा जवन भारत के संविधान के 8वीं अनुसूची में शामिल बा भा शास्त्रीय भाषा के रूप में मान्यता लेले बा। एह कविता में एगो दलित के दर्द आ ओकर पीड़ा के संगे संगे भोजपुरी भाषा के शक्ति के बड़ा नीमन अभिव्यक्ति बा।
अपना अध्यक्षीय भाषण में प्रो.शत्रुघन कुमार जी एह बात पर बल देनी कि आज समय के ई पुकार बा कि सब दलित लोग एकजुट होके रहे । आज भी भारतीय समाज के एगो बहुत बड़हन तबका के पास मूलभूत सुविधा के अभाव बा । दलित लोग के ही ई जिम्मेवारी बा कि उ अपना दलित भाई-बहिन लोगिन के उत्थान के भरसक हर संभव प्रयास करे । अध्यक्ष महोदय एहु बात पर जोर देहनी कि संघ के ई प्रयास बा कि भोजपुरी के सर्वांगीण विकास होखे । उहाॅं के इहो विचार रखनी कि दलित साहित्य केवल दुःख-दर्द वाला साहित्य ना हवे अपितु इ उ साहित्य हवे जवन कि सब दलित लोग के एकजुत होके रहे के संदेश देबेला । सही मायने में दलित साहित्य जोड़े वाला साहित्य हवे जवन समाज के जोड़ेला । उहाँ के इहो कहनी कि समाज के ई स्वीकार करे के पड़ी कि प्रेमचंद के पात्र आज लिखे लागल बा लोग । ओ लोग के लेखनी में क्रंाति के स्वर सुनाई देत बा । प्रो. शत्रुघन कुमार जी सब प्रतिभागी लोग, श्रोता लोग आ मीडिया के प्रति आभार प्रकट करत अपना बात के समाप्त कइनी ।
एह संगोष्ठी में ई बात ध्वनि मत से प्रस्तावित भइल कि नया सरकार भोजपुरी के शीघ्र ही संविधान के अष्टम अनुसूची में शामिल करे ।
bho_Deva bho_Deva bho_Deva mai_Deva mai_Deva mai_Deva san_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva